****

**Қазақстан Республикасы Премьер-Министрінің орынбасары**

**А.С. Көлгіновке**

**Қазақстан Республикасы Премьер-Министрінің орынбасары-Қаржы министрі Е.К. Жамаубаевқа**

**Депутаттық сауал**

«AMANAT» партиясының фракциясына және Қазақстан Республикасы Парламенті Мәжілісінің жанында құрылған Қоғамдық Палатаға Түркістан облысы педагогтеры қызметкерлерінен әлеуметтік желіде айлық жалақыны уақытылы төлемеуіне байланысты және 2021 жылғы сәуір айындағы іссапар шығындары осы уақытқа дейін төленбегендігі туралы және осы көтерілген сұрақтарды шешуді талап ететін хаттар толассыз келуде.

Мысалы, Түркістан облысы Түлкібас және Келес аудандарының педагогтеры мен тәрбиешілері сәуір және қыркүйек айларындағы іссапар шығындарын өтеуді талап етуде. Талап орынды. Себебі, Қазақстан Республикасының Еңбек Кодексінің 127-бабында, іссапарларға жіберілетін жұмыскерлер үшін кепілдіктер мен өтемақы төлемдері қарастырылған. Оның ішінде, 127-бабының 2-ші тармағында іссапарларға жіберілетін жұмыскерлерге:

1) іссапарда болған күнтізбелік күндері үшін, оның ішінде жолдағы уақыты үшін **тәуліктік төлемдер**;

 2) баратын жеріне дейінгі және кері қайтқандағы **жол жүру шығыстары**;

 3) **тұрғын үй-жайды жалға алу шығыстары төленеді**, – деп нақты айқындалған.

Түркістан облысы Адами әлеуетті дамыту басқармасының анықтамасына сәйкес, Түркістан облысының орта білім беру саласының мұғалімдері мен қызметкерлеріне 2022 жылға айлық жалақы қорына бюджеттен 340 848 018 мың теңге бөлінген. Оның ішінде:

– Түлкібас ауданына – 4831 штатқа (оның ішінде 3080 педагогке) - 16 633 879 мың теңге;

– Сауран ауданына – 4543 штатқа (оның ішінде 3148 педагог) - 18 315 838 мың теңге;

– Келес ауданына – 5664 штатқа (оның ішінде 3800 педагог) - 20 685 213 мың теңге.

Қазіргі таңда бөлінген қаржылар толығымен игерілуде. Мұғалімдердің жалақысы кешіктірілмей уақытында толығымен төленуде. **2022 жылы біліктілігін арттыру курстарынан өтіп келген мұғалімдердің іссапар шығындары 2023 жылдың 15 қаңтар айында толығымен төленеді**, – деп айтылған.

**«AMANAT» партиясы жанындағы Білім беру және денсаулық сақтау мәселелері жөніндегі Түркістан облыстық Қоғамдық кеңесінің** мәліметіне сәйкес, Сауран ауданы білім бөліміне қарасты білім беру ұйымдарына 2022 жылдың желтоқсан айына 1 325 млн. теңге сұраныс болған. Ал Түркістан облыстық Адами әлеуетті дамыту басқармасы 800 млн. теңге қаржы қарастырылып, Сауран ауданының жалпы білім беретін ұстаздарының 94% пайыз жалақысына жұмсалған. Бюджеттің тапшылығына байланысты қалған қаржы 2023 жылдың қаңтар айында аударылатыны туралы хабарланды.

Еңбекақыны және білім беру саласының қызметкерлерінің іссапар шығындарын төлеуді жергілікті атқарушы органдар қамтамасыз етеді. Бірақ жергілікті бюджеттерде бюджет қаражаты жеткіліксіз болған жағдайда, Оқу-ағарту министрлігі өңірлерге республикалық бюджеттен трансферттер аударуды қамтамасыз етеді.

2022 жылдың 23 маусымында «AMANAT» партиясы жанындағы Білім беру және денсаулық сақтау мәселелері жөніндегі республикалық қоғамдық кеңесте жалпы білім беретін мектептердегі ұстаздарымыздың еңбекақысы мен ақы төленетін еңбек демалысының қаражатын уақытылы төлеуге байланысты сұрақ көтеріліп, дер кезінде шешілді.

Қазақстан Республикасы Бюджет Кодексінің 4-бабына сәйкес бюджеттердің дербестік приниципімен мемлекеттік басқарудың барлық деңгейлерінің бюджет процесін дербес жүзеге асыру құқығы белгіленген.

Қазақстан Республикасы Бюджет Кодексінің 54-55 баптарына сәйкес білім беру ұйымдарының педагогтерінің жалақысы мен демалыс ақыларын төлеу жергілікті атқарушы органдардың құзыретіне жатады және жергілікті бюджеттер қаражатынан қаржыландырылады. Республикалық бюджеттен жалақыны көтеруге және біліктілік санатына арналған ақша қаражаты жергілікті бюджеттерге нысаналы ағымдағы трансферттер түрінде аударылады. Педагогтердің еңбегіне ақы төлеуге арналған қаражаттың ай сайынғы сапалы жоспарлау мәселелері жергілікті атқарушы органдардың құзыретіне жатады.

**Құрметті Алтай Сейдірұлы!**

**Құрметті Ерұлан Кенжебекұлы!**

Еңбек жалақысын кешіктіру және іссапар шығындарын уақытылы төлемеу еңбек заңнамасын өрескел бұзу және елеулі қателік.

Баршамызға белгілі, Мемлекет басшысы Қасым-Жомарт Кемелұлы Тоқаев ұстаздарымыздың мәртебесін көтеруге көп көңіл бөледі.

Ұстаздардың жағдайы, олардың сұрақтары «Аманат» партиясының негізгі сұрақтары. Сондықтан орын алып отырған келеңсіз мәселеге «AMANAT» партиясы бей-жай қарамайды.

**Осы ретте, келесі ұсыныстарды енгіземін:**

1. Түркістан облысы Сауран, Түлкібас және Келес аудандарының педагогтары мен тәрбиешілерінің 2022 жылы міндеттелген еңбекақы және 2022 жылғы іссапар қаражаттарын **31 желтоқсанға дейін** уақытылы төлеуді қамтамасыз ету.
2. Барлық жергілікті атқарушы билік органдарының жауапкершілігін күшейтуді қамтамасыз ету.
3. Қаржылық тәртіпті бұзған және өз міндеттеріне немқұрайлы қараған жергілікті атқарушы билік органдарының тиісті лауазымды тұлғаларының жауапкершілігін күшейту жөнінде шараларды қолға алуыңызды сұраймын.

Қазақстан Республикасының заңнамасында белгіленген мерзімде жауап берулеріңізді сұраймыз.

**Қазақстан Республикасы**

**Парламенті Мәжілісінің депутаты,**

**«AMANAT» партиясы**

**фракциясының мүшесі Ж. Сүлейменова**

Орындаған: Г. Сахова

тел: 74-68-51